OBRAZLOŽENJE

I. Pravni temelj za donošenje odluke

Pravni temelj za donošenje ove odluke: članak 42. Zakona o lokalnim porezima („Narodne novine“ broj 115/16, 101/17, 114/22, 114/23; u daljnjem tekstu: Zakon) i odredba članka 42. Statuta Općine Vrbnik (»Službene novine Primorsko-goranske županije«, broj 31/09, 33/09, 15/13, 25/13, 2/18, 37/18, 17/20, 2/21 i 14/21)

II. Ocjena stanja, osnovna pitanja koja se trebaju urediti i svrha koja se želi postići

Hrvatski sabor je dana 13. prosinca 2024. godine donio Zakon o izmjenama i dopuni Zakona o lokalnim porezima (NN 152/2024) kojim se umjesto dosadašnjeg poreza na kuće za odmor uvodi porez na nekretnine. Jedinice lokalne samouprave dužne su uvesti porez na nekretnine, dok porez na potrošnju i porez na korištenje javnih površina mogu uvesti.

Budući da je navedenim zakonskim izmjenama, ukinut porez na kuće za odmor te je zamijenjen novim porezom na nekretnine, bilo je nužno da Općina kao jedinica lokalne samouprave, na odgovarajući način izmijeni dosadašnju Odluku o općinskim porezima Općine Vrbnik na način da se izmjeni naziv poreza, dok visina poreza ostaje ista. Odredbe Odluke koje se tiču poreza na potrošnju, ostaju nepromijenjene.

Nekretninom se, u smislu Zakona o lokalnim porezima („Narodne novine“ broj 115/16, 101/17, 114/22, 114/23, 152/24) smatra svaka stambena zgrada ili stambeni dio stambeno-poslovne zgrade ili stan te svaki drugi samostalni funkcionalni prostor namijenjen stanovanju.

Nadalje, utvrđeno je da su obveznici plaćanja poreza na nekretnine domaće i strane, pravne i fizičke osobe koje su vlasnici nekretnina na dan 31. ožujka godine za koju se utvrđuje porez.

Porez na nekretnine lokalni je porez čiji se prihod dijeli:

1. 80% udio jedinice lokalne samouprave na čijem se području nekretnina nalazi

2. 20% udio jedinice područne (regionalne) samouprave na čijem se području nekretnina nalazi.

Premda zakonodavac propisuje raspon poreza na nekretnine od 0,60 EUR do 8,00 EUR po metru kvadratnom korisne površine nekretnine Općina Vrbnik zadržava postojeći iznos koji je vrijedio kod oporezivanja kuća za odmor u visini od 4,00 EUR po metru kvadratnom korisne površine nekretnine.

III. Procjena potrebnih financijskih sredstva za provedbu akta

Za provedbu ove Odluke nisu potrebna financijska sredstva.

IV. Savjetovanje s javnošću

Sukladno odredbama članka 11. Zakona o pravu na pristup informacijama (Narodne novine, broj 25/13, 85/15 i 69/22) Općina Vrbnik provodi savjetovanje sa zainteresiranom javnošću s ciljem upoznavanja javnosti s Nacrtom prijedloga Odluke i pribavljanjem mišljenja, primjedbi i prijedloga zainteresirane javnosti.

PROČELNICA

Greta Crnčić